Det er ikke nemt at være pindsvin.

Rigtig mange af de små piggede dyr må lade livet i en tidlig alder. Det gælder især hanner, som ofte bliver kørt over, når de krydser en vej i deres jagt efter hunpindsvin.

- Man anslår, at de fleste pindsvin bliver mellem et og to år gamle, og at det kun er fire ud af 1.000, der bliver mellem otte og 10 år gamle, siger Sophie Lund Rasmussen, der er biolog og ph.d.-studerende på Biologisk Institut, Syddansk Universitet og Svendborgs naturhistoriske museum Naturama.

- Jeg begyndte faktisk at græde, da jeg opdagede det. Det var simpelthen så overvældende, at det her pindsvin højst sandsynligt fik lov til at dø af alderdom. Sophie Lund Rasmussen, biolog og ph.d.-studerende på Biologisk Institut, Syddansk Universitet.

Men nu har hun i et stort forskningsprojekt i Danmark fundet seks pindsvin, der blev 10 år gamle eller ældre. Et af dem er dateret til at være blevet 11 år gammel, og det levede i Gudme på Fyn.

- Det er det ældst kendte vildtlevende pindsvin, der er videnskabeligt dokumenteret. Det er noget af en sensation, siger hun fortsætter:

- Jeg begyndte faktisk at græde, da jeg opdagede det. Mine kolleger grinede. Men det var simpelthen så overvældende, at det her pindsvin højst sandsynligt fik lov til at dø af alderdom. Vi kunne i hvert fald ikke finde noget mærkeligt, da vi obducerede det.

Forskningsprojektet bygger på en kæmpe indsamling af døde pindsvin, der fandt sted i 2016. Sophie Lund Rasmussen og hendes kollegaer har modtaget knap 700 døde pindsvin fundet af danskere rundt om i landet.